b'\n_START_ARTICLE_\nSenov\xc4\x97s Korintas\n_START_PARAGRAPH_\nSenov\xc4\x97s Korintas\xc2\xa0\xe2\x80\x93 senov\xc4\x97s Graikijos miestas-valstyb\xc4\x97, egzistav\xc4\x99s istoriniame Korintijos regione XII\xe2\x80\x93IV a. pr. m. e. Tai buvo stipriausias Korintijos polis. Jo centras (Korinto miestas) buvo kitoje vietoje nei dabartinis Korintas. Rytuose polis liet\xc4\x97si su Megara, vakaruose\xc2\xa0\xe2\x80\x93 su Sikijonu, pietuose\xc2\xa0\xe2\x80\x93 su Ten\xc4\x97ja.\n_START_SECTION_\nSenov\xc4\x97\n_START_PARAGRAPH_\nSenov\xc4\x97s graikai Korinto \xc4\xafk\xc5\xabr\xc4\x97ju laik\xc4\x97 Helijo palikuon\xc4\xaf Korint\xc4\x85. Korinto valdov\xc5\xb3 pirmtakas buvo Sizifas. II t\xc5\xabkstantmetyje pr. m. e. Senojo Korinto vietoje egzistavo Mik\xc4\x97n\xc5\xb3 kult\xc5\xabros miestas-valstyb\xc4\x97. Pasak Homero mito, Korinte Med\xc4\x97ja nu\xc5\xbeud\xc4\x97 savo vaikus._NEWLINE_XII a. pr. m. e. Korinte jau \xc4\xafsitvirtino vietin\xc4\x97 Bakchiad\xc5\xb3 dinastija, kuri vie\xc5\xa1patavo mieste iki pat VII a. pr. m. e. Korintas buvo pagars\xc4\x97j\xc4\x99s Bakcho (graik\xc5\xb3 tapatinamo su Dionisu) garbinimo centras. Jo centrin\xc4\x97 \xc5\xa1ventykla Akrokorintas buvo skirta Afroditei. Taip pat Korinte buvo rengiamos Istmo \xc5\xbeaidyn\xc4\x97s._NEWLINE_Nuo VII a. pr. m. e. Korinte vald\xc4\x97 tiron\xc5\xb3 Kapselid\xc5\xb3 dinastija, tarp kuri\xc5\xb3 buvo Kapselas, Periandras. Tai buvo Korinto suklest\xc4\x97jimas, kuomet korintie\xc4\x8diai steig\xc4\x97 savo kolonijas u\xc5\xbe Graikijos rib\xc5\xb3, tokias, kaip Sirak\xc5\xabzai, Epidamnas, Ambracija, Kerkyra, Apolonija. Tuo metu buvo atrastas korintinis orderis._NEWLINE_Korintas aktyviai dalyvavo senov\xc4\x97s prekyboje. Jis vald\xc4\x97 du uostus\xc2\xa0\xe2\x80\x93 Lechaion\xc4\x85 prie Korinto \xc4\xaflankos ir Kenchreai prie Sarono \xc4\xaflankos. Jau tada buvo suplanuotas Korinto kanalas, ta\xc4\x8diau vietoj jo pastatytas diolkas\xc2\xa0\xe2\x80\x93 kelias pervilkti valtis per Istmo s\xc4\x85smauk\xc4\x85.\n_START_SECTION_\nKlasikinis laikotarpis\n_START_PARAGRAPH_\nPers\xc5\xb3 kar\xc5\xb3 laikotarpio prad\xc5\xbeioje Korintas r\xc4\x97m\xc4\x97 Atik\xc4\x85, dalyvaudamas \xc4\xafvairiuose karuose. Ta\xc4\x8diau v\xc4\x97liau Spartos iniciatyva i\xc5\xa1 Korinto buvo i\xc5\xa1vyti tironai, ir Korintas \xc4\xafstojo \xc4\xaf Peloponeso s\xc4\x85jung\xc4\x85._NEWLINE_Peloponeso kar\xc5\xb3 laikotarpiu Korintas palaik\xc4\x97 Spartos pus\xc4\x99, ta\xc4\x8diau ilgainiui jis su T\xc4\x97bais buvo nepatenkintas Spartos hegemonija, tod\xc4\x97l prad\xc4\x97jo Korinto kar\xc4\x85, kuris dar labiau nusilpnino \xc5\xa1\xc4\xaf pol\xc4\xaf._NEWLINE_Karai atne\xc5\xa1\xc4\x97 Korint\xc4\x85 \xc4\xaf Makedonijos gl\xc4\x97b\xc4\xaf. 338\xc2\xa0m. pr. m. e. Makedonija suvienijo visas Graikijos valstybes \xc4\xaf Helen\xc5\xb3 s\xc4\x85jung\xc4\x85, kurios sostine tapo Korintas. D\xc4\x97l to \xc5\xa1i s\xc4\x85junga dar vadinama Korinto s\xc4\x85junga. Ta\xc4\x8diau tai rei\xc5\xa1k\xc4\x97 ir Korinto, kaip nepriklausomo polio, pabaig\xc4\x85.'